paragraph_text: IgA nefropatija manifestira se širokim rasponom poremećaja funkcije bubrega, te ima različit tijek; od toga da se manifestira kao asimptomatska hematurija koja najčešće ima vrlo spori tijek, pa sve do brzoprogresivnog glomerulonefritisa, koje završava zatajenjem bubrega u kratkom vremenu. I patološki nalazi dobiveni biopsijom bubrega pokazuju raznolikosti, ali ih gotove sve karakteriziraju proliferacija mezangija i prominentni depoziti IgA antitijela.